Document ID: 32010R0945

A BIZOTTSÁG 945/2010/EU RENDELETE
(2010. október 21.)
az Unió legrászorulóbb személyeinek az intervenciós készletekből származó élelmiszerekkel történő ellátását célzó, a 2011-es költségvetési év terhére a tagállamok rendelkezésére álló erőforrások szétosztására vonatkozó terv elfogadásáról, valamint a 807/2010/EU rendelet egyes rendelkezéseitől való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke f) és g) pontjára, összefüggésben 4. cikkével,
tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
mivel:
(1)
Az Unió legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 2010. szeptember 14-i 807/2010/EU bizottsági rendelet (3) 2. cikke értelmében a Bizottságnak el kell fogadnia a 2011-es költségvetési évben rendelkezésre álló forrásokból finanszírozandó élelmiszer-szétosztási tervet. A tervben az intézkedést alkalmazó minden egyes tagállam tekintetében meg kell állapítania különösen a tervnek az adott tagállamra vonatkozó része végrehajtásához rendelkezésre álló pénzügyi források maximumát, valamint az intervenciós hivatalok kezelésében lévő készletekből kivonásra kerülő egyes terméktípusok mennyiségét.
(2)
A 2011-es költségvetési évre vonatkozó élelmiszer-szétosztási tervben érintett tagállamok a 807/2010/EU rendelet 1. cikkének megfelelően megküldték a Bizottságnak a szükséges információkat.
(3)
Az erőforrások szétosztásával kapcsolatban figyelembe kell venni, hogy a tagállamok az előző években a rendelkezésükre bocsátott erőforrásokat hogyan és milyen mértékben használták fel.
(4)
A 807/2010/EU rendelet 2. cikke (3) bekezdése a) pontjának iii. alpontja úgy rendelkezik, hogy az intervenciós készletekből átmenetileg hiányzó egyes termékek piaci beszerzéséhez forrásokat kell rendelkezésre bocsátani. Mivel az intervenciós hivatalok kezelésében jelenleg lévő vajmennyiség nem elegendő a szétosztáshoz, rendelkezésre kell bocsátani azokat a forrásokat, amelyekből a 2011-es költségvetési évre vonatkozó élelmiszer-szétosztási terv végrehajtásához szükséges mennyiség beszerezhető a piacon.
(5)
A 807/2010/EU rendelet 4. cikke úgy rendelkezik, hogy amennyiben az intervenciós készletekben nem áll rendelkezésre rizs, a Bizottság a piacon mobilizált rizzsel és rizskészítményekkel való ellátás biztosítása érdekében engedélyezheti gabonafélék kivonását az intervenciós készletekből. Ennek megfelelően mivel jelenleg nincsenek intervenciós rizskészletek, a piacon mobilizálható rizskészítmények fedezetének biztosítása céljából indokolt engedélyezni a gabonafélék kivonását az intervenciós készletekből.
(6)
A 807/2010/EU rendelet 8. cikkének (1) bekezdése értelmében amennyiben az éves élelmiszer-szétosztási terv teljesítéséhez szükséges termékek az adott tagállam intervenciós készleteiben nem állnak rendelkezésre, ezek a termékek másik tagállamból az adott tagállamba átszállíthatók. Ennek megfelelően - a 807/2010/EU rendelet 8. cikkében meghatározott feltételek mellett - indokolt engedélyezni a 2011-es terv végrehajtásához szükséges EU-n belüli termékátszállításokat.
(7)
Emellett, figyelemmel a gabonapiaci helyzetre és annak érdekében, hogy a Bizottság az intervenciós gabonakészleteket hatékonyan és mindenkor az aktuális igényeknek megfelelően kezelhesse, az EU-n belüli termékátszállítások vonatkozásában indokolt megkövetelni, hogy az átszállítást teljesítő tagállamok gyors tájékoztatást adjanak a Bizottságnak arról, hogy a területükön intervenciós készletekben tartott különböző gabonafélékből mennyit terveznek a 2011. évi élelmiszer-szétosztási terv végrehajtása céljából elkülöníteni.
(8)
A 2011. évi élelmiszer-szétosztási terv végrehajtásának bonyolultságára és az ezzel járó EU-n belüli termékátszállítások nagy volumenére való tekintettel a 807/2010/EU rendelet 3. cikkének (4) bekezdésében előírt 5 %-os küszöbértéket indokolt megnövelni.
(9)
Annak érdekében, hogy az intervenciós készletekből származó termékek az adott éven belül ne a legkedvezőtlenebb pillanatok valamelyikében jussanak a piacra, indokolt lerövidíteni a 807/2010/EU rendelet 3. cikke (2) bekezdésének első, második és harmadik albekezdésében a termékeknek az intervenciós készletekből való kivonására megállapított időszakokat.
(10)
Az intervenciós készletekből kivonandó termékek nagy mennyiségére és az EU-n belüli termékátszállítások nagy volumenére való tekintettel indokolt eltérni a 807/2010/EU rendelet 3. cikke (2) bekezdésének ötödik albekezdésében a termékeknek az intervenciós készletekből való elszállítására előírt hatvan napos határidőtől.
(11)
A jelenlegi gabonapiaci helyzetre és különösen a magas piaci árakra való tekintettel az Unió pénzügyi érdekeit indokolt az ellátásra szerződést kötő vállalkozás által a 807/2010/EU rendelet 4. cikkének (3) bekezdése és 8. cikkének (4) bekezdése alapján letétbe helyezendő biztosíték összegének megnövelésével is védeni.
(12)
Az éves élelmiszer-szétosztási terv végrehajtása tekintetében a 2799/98/EK rendelet 3. cikke alkalmazásában meghatározó ügyleti tényként az állami készletek kezelésére vonatkozó pénzügyi év kezdőnapját kell figyelembe venni.
(13)
A 807/2010/EU rendelet 2. cikkének (2) bekezdésével összhangban a Bizottság az éves élelmiszer-szétosztási terv kidolgozása kapcsán konzultált az EU legrászorulóbb személyeinek problémáit ismerő nagy szervezetekkel.
(14)
A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az EU legrászorulóbb személyei részére az 1234/2007/EK rendelet 27. cikke alapján a 2011. évben teljesítendő élelmiszer-szétosztást az e rendelet I. mellékletében meghatározott éves élelmiszer-szétosztási terv szerint kell végrehajtani.
A Bizottság a 807/2010/EU rendelet 4. cikkének (2) bekezdésével összhangban engedélyezi a gabonaféléknek a rizskészítmények piaci mobilizálása céljából, fizetségképpen történő felhasználását.
2. cikk
Az 1. cikkben említett terv végrehajtásához szükséges vajnak az EU-piacon történő beszerzése céljából egyes tagállamok rendelkezésére bocsátott forrásokat a II. melléklet tartalmazza.
3. cikk
(1) A Bizottság a 807/2010/EU rendelet 8. cikkében meghatározott feltételekkel engedélyezi az e rendelet III. mellékletben felsorolt termékek EU-n belüli átszállítását.
(2) Gabonafélék EU-n belüli átszállítása esetében az átszállítást teljesítő tagállam e rendelet hatálybalépését követően 15 napon belül tájékoztatja a Bizottságot arról, hogy az intervenciós hivatalainak kezelésében lévő egyes gabonafélékből a 2011. évi élelmiszer-szétosztási terv végrehajtására mennyit kíván elkülöníteni.
4. cikk
A 807/2010/EU rendelet 3. cikke (2) bekezdésének első és harmadik albekezdésétől eltérve a 2011. évi élelmiszer-szétosztási terv végrehajtása keretében a vajat és a sovány tejport az intervenciós készletekből 2011. június 1-jétől2011. szeptember 30-ig kell kivonni.
E cikk első bekezdését a legfeljebb 500 tonna mennyiségű juttatások esetében nem kell alkalmazni.
A 2011. évi élelmiszer-szétosztási terv alkalmazásában a 807/2010/EU rendelet 3. cikke (2) bekezdésének ötödik albekezdésében az intervenciós készletekből kivont termékek elszállítására előírt hatvan napos határidőt a vaj és a sovány tejpor esetében nem kell betartani.
5. cikk
A 807/2010/EU rendelet 3. cikke (2) bekezdésének második albekezdésétől eltérve a 2011. évi élelmiszer-szétosztási terv végrehajtása keretében az intervenciós hivatalok kezelésében lévő gabonakészletek 70 %-át az intervenciós készletekből 2011. június 1. előtt kell kivonni.
A 2011. évi élelmiszer-szétosztási terv alkalmazásában a 807/2010/EU rendelet 3. cikke (2) bekezdésének ötödik albekezdésében az intervenciós készletekből kivont termékek elszállítására előírt hatvan napos határidőt a gabonafélék esetében nem kell betartani.
6. cikk
A 807/2010/EU rendelet 4. cikke (3) bekezdésének ötödik albekezdésétől és 8. cikke (4) bekezdésének első albekezdésétől eltérve a 2011. évi élelmiszer-szétosztási terv végrehajtása keretében az ellátásra szerződést kötő vállalkozás a gabonaféléknek az intervenciós készletekből való kivonása előtt tonnánként 150 EUR összegű biztosítékot köteles letétbe helyezni.
7. cikk
A 807/2010/EU rendelet 3. cikkének (4) bekezdésétől eltérve a 2011. évi élelmiszer-szétosztási tervet akkor kell felülvizsgálni, ha az igazolt módosítások az uniós tervbe termékenként bejegyzett mennyiségek vagy értékek legalább 10 %-át érintik.
8. cikk
Az e rendelet 1. cikkében említett éves élelmiszer-szétosztási terv végrehajtása tekintetében a 2799/98/EK rendelet 3. cikke alkalmazásában meghatározó ügyleti tényként 2010. október 1-jét kell figyelembe venni.
9. cikk
Ez a rendelet Az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 21-én.

Labels: 17
19
5
0
3
18